Anna Káradóttir , ung rannsóknarlögreglukona , er send um hávetur til smáþorpsins Sandeyrar , til að ljúka rannsókn á einkennilegu og sviplegu morðmáli . Anna fer óviljug í þessa ferð , því hún þekkir Sandeyri , þótt hún hafi ekki komið þar lengi . Rætur hennar liggja þangað og þar hafði hún orðið fyrir hrottalegri nauðgun á unglingsaldri sem breytti lífi hennar til frambúðar . Úr Tafli fyrir fjóra : Það var allt á kafi í snjó . Óttinn skreið um mig eins og hvæsandi snákur , skreið niður eftir bakinu á mér og ég reyndi að æpa af öllum lífs og sálar kröftum , en úr barka mínum kom ekki ein einasta stuna . Ég öslaði snjóinn eins hratt og ég gat , en það var eins og fæturnir væru úr blýi . Ég þekkti hann , þekkti þennan djöful og nú var of seint að gera neitt , hann hafði yfirbugað mig .